अन्तर्राष्ट्रिय समुदायले यी तीन मुद्दालाई कतारले जसरी पनि सुधारसहित सम्बोधन गर्नुपर्ने आवाज उठाइरहेको छ । विशेषगरी निर्माणाधीन क्षेत्रमा कार्यरत कामदार र सन् २०२२ को विश्वकपलाई जोडर यी विषय उठाइरहेको छ । आर्थिक रूपमा शक्तिशाली रहेको कतारले विश्वमाझ आफूलाई एउटा खेलकुदको 'हब' बनाउन खोजिरहेको छ । त्यही भएर कतारमा बन्ने हरेक प्रोजेक्ट खेलकुदसँग जोडिएका छन् । विशाल प्रोजेक्ट बनाउन न्युन आयमा काम गर्ने कामदारहरूको ठूलो बाहुल्यता छ । अधिकारीहरूका अनुसार अबको दशकमा २ सय २० बिलियन अमेरिकी डलरका बृहत प्रोजेक्टहरू सुरु हुनेछ, जसका लागि थप १० लाख निर्माणाधीन मजदुर आवश्यक पर्नेछ । यो १० लाख मजदुरको खपतको प्रमुख स्रोत नेपाल हुनेमा शंका छैन ।
